Danie Marais het die Afrikaanse letterkunde soos ’n bom getref. Sy poësiedebuut, In die buitenste ruimte (2006), is met die Eugène Marais-, Ingrid Jonker- en die Universiteit van Johannesburg-debuutprys bekroon. Sy tweede bundel, Al is die maan 'n misverstand (2009), het ’n Suid-Afrikaanse Letterkundeprys gewen. Hy het in die handelsreg en onderwys gestudeer, was die samesteller van die bloemlesings Nuwe stemme 4 (poësie) en As almal ver is (prosa) en is tans besig om onder leiding van Marlene van Niekerk aan ’n roman te werk. Daarby is hy ’n deurwinterde joernalis en radio-aanbieder, ’n ervare skrywer vir verskeie media en in verskillende genres.